สกัดบุหรี่เถื่อนหลังขึ้นภาษี
คุมเข้มชายแดนหวั่นบุหรี่เถื่อนทะลัก หลัง ครม.มีมติให้ขึ้นภาษีบุหรี่ ทำให้ราคาแพงขึ้นซองละ 5-10 บาท
11 ก.พ. 2559

คุมเข้มชายแดนหวั่นบุหรี่เถื่อนทะลัก หลัง ครม.มีมติให้ขึ้นภาษีบุหรี่ ทำให้ราคาแพงขึ้นซองละ 5-10 บาท
นายสมชาย พูลสวัสดิ์ อธิบดีกรมสรรพสามิต เปิดเผยว่า กรมยังได้ประสานเจ้าหน้าที่ตำรวจและทหารลงพื้นที่ตรวจสอบตามชายแดนอย่างเข้มงวด เพื่อป้องกันบุหรี่เถื่อนที่หนีภาษีเข้ามาขายในประเทศ หลังจากมีการปรับภาษี ทำให้บุหรี่ที่เสียภาษีถูกต้องมีราคาเพิ่มขึ้น 5-10 บาท/ซอง โดยขึ้นภาษีบุหรี่ทั้งฝั่งราคาและปริมาณ โดยฝั่งของราคาปรับขึ้นจาก 87% เป็น 90% ของราคาหน้าโรงงาน และราคาสำแดงนำเข้า (ซีไอเอฟ) ส่วนปริมาณเพิ่มขึ้นจาก 1 บาท/กรัม เป็น 1.1 บาท/กรัม ที่มีผลตั้งแต่วันที่ 10 ก.พ.
น.ส.ดาวน้อย สุทธินิภาพันธ์ ผู้อำนวยการโรงงานยาสูบ กล่าวว่า ผลจากการปรับขึ้นภาษีบุหรี่ ทำให้คาดว่ายอดขายตกไม่ต่ำกว่า 30-40% จากปีนี้ที่ตั้งเป้าหมายผลิตบุหรี่ไว้ที่กว่า 3.4 หมื่นล้านมวน คิดเป็นรายได้กว่า 6 หมื่นล้านบาท เนื่องจากการขึ้นภาษีครั้งนี้จะทำให้ราคาขายปลีกปรับตัวสูงขึ้น ซึ่งในบางยี่ห้อต้องปรับราคาเพิ่มขึ้นถึง 9-19 บาท/ซองทันที จึงสั่งปรับลดกำลังการผลิตลงเฉลี่ย 10-15% เพื่อรอประเมินสถานการณ์ตลาดอีกในช่วง 3 เดือนจากนี้ เพื่อวางแผนปรับการผลิตให้สอดคล้องกับตลาด
“หลังมีการขึ้นภาษีบุหรี่ทุกครั้งตลาดจะช็อกประมาณ 3 เดือน เป็นช่วงที่ยอดขายจะตก และครั้งนี้ที่ราคาปรับขึ้นแรง คาดว่ายอดขายจะตกถึง 30-40% ในช่วง 3 เดือนจากนี้ หลังจากนั้นถ้าเป็นตามปกติกำลังซื้อจะกลับมา แต่เชื่อว่าน่าจะกระทบกับเป้าหมายของทั้งปีแน่นอน” ผู้อำนวยการยาสูบ กล่าว
ผู้อำนวยการโรงงานยาสูบ กล่าวต่อว่า ผลจากการปรับขึ้นราคาบุหรี่ ทำให้ต้องจับตาเรื่องการลักลอบนำเข้าบุหรี่ที่ผิดกฎหมาย หรือบุหรี่หนีภาษีที่จะทะลักเข้ามาตามชายแดน รวมถึงยาเส้นที่มวนใบยาเอง ตรงนี้จะทำลายสุขภาพผู้สูบมาก ล่าสุดโรงงานยาสูบได้ประชุมและมีมติให้ส่งเจ้าหน้าที่ปราบปรามบุหรี่ผิดกฎหมายออกไปยังจังหวัดต่้างๆ ตามแนวตะเข็บชายแดน ประสานความร่วมมือกับผู้ว่าราชการจังหวัดให้ ช่วยตรวจจับเรื่องบุหรี่หนีภาษีที่คาดว่าจะมีการลักลอบนำเข้ามาขายในประเทศมากขึ้น
ด้าน นางวราภรณ์ นะมาตร์ ผู้อำนวยการบริหารสมาคมการค้ายาสูบไทย ซึ่งเป็นตัวแทนสมาชิกร้านค้าปลีกโชห่วยที่ขายบุหรี่ทั่วประเทศ 1,300 ราย ยื่นหนังสือคัดค้านต่อรัฐบาล เพราะไม่เห็นด้วยกับการขึ้นภาษีสรรพสามิตบุหรี่ถือว่าเป็นการขึ้นภาษีที่รุนแรงมาก ถือว่าเพิ่มภาษีสรรพสามิตในครั้งเดียวถึง 35%